РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/160-22

6. новембар 2022. године

Б е о г р а д

З А П И С Н И К

ЧЕТВРТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 6. НОВЕМБРА 2022. ГОДИНЕ

Седница је почела у 15,30 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Милица Обрадовић, Весна Недовић, Милија Милетић, Драган Јовановић, Момир Стојилковић, Дијана Радовић, Дејан Булатовић, др Ненад С. Митровић, Сања Марић и Милован Јаковљевић.

Седници су присуствовали заменици чланова Одбора: Жомбор Ујвари (заменик Арпада Фремонда) и Момчило Вуксановић (заменик Јелисавете Вељковић).

Седници нису присуствовали чланови Одбора: Зоран Сандић и Мирослав Алексић, нити њихови заменици.

Седници су присуствовали и народни посланици др Јелена Калајџић и Зоран Стојановић, који нису чланови Одбора.

Седници су присуствовали представници Министарства пољопривреде, шумарства и водопривреде: Јелена Танасковић, министар и Марко Сарановац, шеф кабинета.

Седници је присуствовала представница Министарства финансија: Драгана Ђорђевић, самостални саветник у Сектору буџета.

Одбор је већином гласова (13 за, 1 није гласао) усвојио следећи:

Д н е в н и р е д:

1. Разматрање Предлога закона о изменама и допунама Закона о буџету Републике Србије за 2022. годину, Раздео 24 - Министарство пољопривредe, шумарства и водопривреде, који је поднела Влада (број 400-2335/22 од 3. новембра 2022. године).

Пре почетка расправе о тачки дневног реда, усвојен је записник друге седнице Одбора, која су одржана 7. септембра 2022. године, у тексту у коме је и предложен. Записник је усвојен већином гласова (13 за, 1 није гласао).

Прва тачка дневног реда - Разматрање Предлога закона о изменама и допунама Закона о буџету Републике Србије за 2022. годину, Раздео 24 - Министарство пољопривредe, шумарства и водопривреде.

 Поменути Предлог закона образложила је Јелена Танасковић, министарка пољопривреде, шумарства и водопривреде, истакавши да је првобитни буџет за 2022. годину опредељен за ово Министарство износио 62 милијарде динара, што је чинило 4,7 % укупних пореских прихода буџета Републике Србије. Предложеним ребалансом буџета предвиђен је додатни износ средстава од 16,5 милијарди динара, те ће он износити 78,5 милијарди динара, односно 5,3 % укупних пореских прихода буџета Републике Србије. На директна давања је преусмерено 7,7 милијарди динара, а увећан је и буџет за мере руралног развоја у износу од 2,8 милијарди динара. Такође, издвојено је и 200 милиона динара за наше људе на Косову и Метохији који ће добити помоћ. Када је реч о ванредним мерама Влада Републике Србије је усвојила меру помоћи произвођачима сунцокрета која ће бити исплаћена до краја године.Такође, обезбеђена је и помоћ произвођачима шећерне репе у износу од 35 хиљада динара по хектару која ће се односити на род из 2023. године. Поред наведеног донета је мера помоћи за пољопривредне кредите, а до краја године обезбедиће се и додатни подстицај у износу од 20 динара по литри горива, што су све врло значајне мере закључила је на крају излагања Јелена Танасковић, министарка пољопривреде, шумарства и водопривреде.

 У оквиру ове тачке дневног реда говорила је и представница Министарства финансија Драгана Ђорђевић, истакавши да је основни циљ измене буџета за 2022. годину прилагођавање новонасталим негативним глобалним економским токовима, светској енергетској кризи, последично знатно већим растом цена, а у циљу очувања макроекономске стабилности и бољег стандарда становништва. Расходи корисника буџетских средстава су кориговани на основу извршења за претходни период и процене средстава потребних до краја године. Овим предлогом закона планирани су укупни приходи у износу од 1709 милијарди динара што је за 192 милијарде више у односу на иницијални буџет из 2022. године, односно 12,7%. Укупан фискални дефицит износи 279 милијарди динара што је за 72 милијарде динара више у односу на иницијални буџет. Предлогом ребаланса за Министарство пољопривреде предвиђено је 78,6 милијарди динара што представља увећање за 16,5 милијарди динара у односу на иницијалани буџет односно 26,6 %. Учешће буџета Министарства пољопривреде у укупним пореским приходима је сада 5,3% што значи да је испуњена законска обавеза по Закону о подстицајима у пољопривреди и руралном развоју. Субвенције у пољопривреди чине 37,64% што представља највеће учешће субвенција у укупним субвенцијама државе, нагласила је на крају излагања представница Министарства финанасија.

 У наставку седнице Одбора народни посланици су министарки и представници Министарства финансија постављали питања.

 Министарка Јелена Танасковић је одговарајући на постављена питања, између осталог, истакла да ће се исплата другог квартала премија за млеко наставити одмах након усвајања ребаланса, а до краја године ће бити исплаћен и трећи квартал. У Управи за аграрна плаћања се тренутно ради прековремено са циљем да се средства одобрена ребалансом утроше на време за намене за које су и предвиђена. За те послове су ангажовани радници Уговором о привременим и повременим пословима. Следеће године ће се интензивно радити на увођењу Е-аграра, који ће помоћи да се административне ствари убрзају и обављају без застоја. Што се тиче субвенција министарство ће до краја године исплатити сва дуговања из 2022. године и настојати да се та динамика задржи и убудуће. Када је реч о водоснабдевању, постројењима за пречишћавање отпадних вода и изградњу недостајуће канализационе мреже у јединицама локалне самоуправе, Развојна банка Савета Европе је одобрила кредит за ове намене. Пројекти су већ покренути у Горњем Милановцу, Пећинцима и Копаонику а спремају се тендери за још осам јединица локалне самоуправе. Када је реч о ИПАРД-у очекује се позитиван одговор Eвропске комисије у вези заосталих исплата. Завршетак ИПАРД 2 програма је планиран до краја 2023. године. ИПАРД 3 је већ потписан и кренуће са реализацијом после исплате ИПАРД 2 програма. За ИПАРД 3 је одобрено 288 милиона евра што је повећање од 60%, нагласила је министарка Јелена Танасковић на крају излагања.

 У дискусији су учествовали народни посланици: Маријан Ристичевић, Дејан Булатовић, Милован Јаковљевић, Сања Марић, др Ненад С. Митровић, Верољуб Матић и др Јелена Калајџић.

Одбор је већином гласова (11 за, 1 против, 1 уздржан, 1 није гласао), а на основу члана 173. став 1. Пословника Народне скупштине закључио да поднесе Народној скупштини следећи

 И з в е ш т а ј

 Одбор је у складу са чланом 173. став 2. Пословника Народне скупштине одлучио након гласања да предложи Одбору за финансије, републички буџет и контролу трошења јавних средстава да прихвати у начелу Предлог закона о изменама и допунама Закона о буџету Републике Србије за 2022. годину, Раздео 24 - Министарство пољопривреде, шумарства и водопривреде, који је поднела Влада.

 За известиоца Одбора на седници Одбора за финансије, републички буџет и контролу трошења јавних средстава одређен је Маријан Ристичевић, председник Одбора.

Пошто других питања и предлога није било, седница је закључена у 16.55часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК Бранка Златовић Маријан Ристичевић